《江行有惠梅花者因忆杜少陵云江上被花恼不彻无处告诉只颠狂遂借此意而吟》
宋代·袁说友

去年短棹孤山阁，寻得横斜在篱落。带花饮酒六七人，醉傍钱塘城下泊。

今年江上花恼时，无处告诉狂如痴。一枝的皪对无语，独把诗酒相羁縻。

平生百念轻于发，惟有梅花心未歇。只愁花谢老相催，老尽头白花又发。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。